## Un total de 110 professionals de Salut Mental presten assistència en els punts desplegats en les zones afectats per la DANA i en Fira València

*** Des de diumenge passat Sanitat disposa d’equips especialitzats per a oferir assistència psicològica a la població afectada i este cap de setmana es mantenen actius
* S’han mobilitzat més de 80 professionals, organitzats en 17 equips multidisciplinaris, distribuïts en els municipis afectats
* Els equips estan compostos per professionals en psiquiatria, psicologia, infermeria de salut mental i treballadors socials, per a garantir així una assistència integral i garantida
* Els 30 professionals de la Unitat d’Atenció Psicològica, instal·lada en Fira València, mantenen el seguiment de 230 persones afectades**

Un total de 110 professionals de Salut Mental estan assistint en els punts desplegats en els municipis afectats per la DANA i en Fira València.

La xarxa d’atenció a la salut mental de la Conselleria de Sanitat roman plenament activa i compromesa a continuar proporcionant el suport necessari per a la recuperació i el benestar de la població afectada. Durant este cap de setmana es continua prestant assistència en els municipis de l’Horta Sud i en Fira València.

Des de diumenge passat, la Conselleria de Sanitat ha desplegat de manera progressiva equips especialitzats per a donar assistència a totes les persones afectades per la DANA.

En concret s’ha mobilitzat més de 80 professionals dels servicis de salut mental dels hospitals General de València, La Fe, Doctor Peset, Alzira i Manises, organitzats en 17 equips multidisciplinaris, que estan operatius en les zones afectades, oferint una atenció integral i especialitzada.

Els equips estan compostos per professionals en psiquiatria, psicologia, infermeria de salut mental i treballadors socials, per a garantir així una assistència d’alta qualitat. Els municipis d’Albal, Alfafar, Benetússer, Chiva, Massanassa, Paiporta, Picanya, Sedaví i Torrent disposen d’un punt d’assistència psicològica, i Aldaia i Catarroja, amb dos punts.

A més, les unitats de salut mental del departament de salut d’Alzira, que operen normalment, han ampliat la seua cobertura als municipis de l’Alcúdia, Algemesí, Guadassuar i Sueca per a facilitar l’accés als recursos sanitaris de salut mental.

L’atenció s’està prestant en els centres de salut, punts d’atenció continuada, instal·lacions municipals i a través d’equips de carrer, assegurant un accés còmode i directe als servicis sense necessitat de derivació prèvia.

Els pacients que ja rebien atenció en les diferents unitats de salut mental, i especialment aquells amb patologies més greus, continuen rebent seguiment telefònic des dels servicis corresponents.

D’altra banda, les unitats de salut mental dels departaments de Requena, Xàtiva-Ontinyent i Gandia mantenen els seus servicis operatius amb normalitat.

Un aspecte particularment rellevant d’este operatiu és el seguiment especialitzat de les persones que presenten simptomatologia de trauma psicològic.

**Assistència presencial i remota**

A més, des de dimecres passat, està activa la Unitat d’Atenció Psicològica, situada en el Centre de Convencions de Fira València, que està atesa per 30 professionals dels hospitals Clínic, Sagunt i Arnau-Llíria. Este centre oferix assistència tant presencial com remota, mitjançant telefonades i videoconferències.

Actualment, es manté en seguiment 230 persones derivades pels equips desplegats, l’Oficina d’Assistència a Víctimes de la Conselleria de Justícia o que han acudit de manera espontània. També s’està prestant assistència a professionals intervinents en l’emergència. L’accés a este centre és lliure, sense cita prèvia, i es troba obert tots els dies de 9:00 a 19:00 hores.

Finalment, la Conselleria de Sanitat destaca l’esforç i la dedicació de tots els professionals sanitaris que han respost amb rapidesa i entrega, oferint tot el seu suport i atenció en estos moments.

Fecha: 09/11/2024